זהו אלבום מרהיב, צבעוני ושובה לב, החושף את סודן של המפלצות הרבות השוכנות ברחבי העולם. הספר מזמין את הקוראים הצעירים להתלוות לד"ר ארנסט דרייק, המדען הוויקטוריאני המסתורי, במסעו לחקר "מדע המפלצות". יחד נכיר את מפלצות האוויר, הים והיבשה; נתוודע ליצורים מיתולוגיים ופלאיים, ביניהם חד־קרן, קנטאור, פניקס, המפלצת מלוך־נס, ביגפוט, ערפדים, בתולות ים ועוד. הספר מספק עדויות לקיומם של יצורי הפרא הללו, כולל תיבת דגימות מקורית. עוד מכיל האלבום ספרוני מידע מאוירים, חידות מהנות וגם נוסחה סודית חבויה לזימון חיות פלאיות, שאותה יש לפענח.
"ספר ילדים נהדר זה, המציג את ממצאיו של חוקר מפלצות השואב את השארתו מדרווין, איננו ספר ילדים שגרתי. זו הזמנה למסע רגשי ואינטלקטואלי, המותאמת לצרכיו של הקורא המתחיל בן זמננו; פרט לאיורים מצורפות לספר גם דגימות מפרוותם ומעורם של כמה יצורים נדירים, ודפי הספר עצמם מחולקים למעין ערכים אנציקלופדיים זעירים, שאינם מזלזלים בכושר הקריאה העוללי."
"ספר איכותי נוסף שמצטרף למדף הספרים הביתי... הפעם נפרש לעינינו עולמן של מפלצות מרשימות... כפי שבחר להציגן לפנינו מדען ויקטוריאני בריטי מסתורי, ד"ר ארנסט דרייק... הקוראים מצטרפים אליו למסע חוצה גבולות בפרקים הנושאים שמות מסקרנים.... הספר המרשים הזה נפתח בעניין רב, שאינו דועך בזמן הקריאה. קחו את הזמן, התבוננו באיורים... פתרו את החידות והתענגו על העמוד האחרון."
"כהמשך לסדרת הספרים המושקעים מאוד מצרים העתיקה, שודדי-הים ויוון העתיקה, יצא עכשיו הספר המושקע לא פחות – המפלצות. מדובר בספר-אלבום אפוף מסתורין אך מלא מידע, אוצרות חבויים בתוך מעטפות (כמו צופן כישוף בכתב סתרים) וקיפולים למיניהם, ומשתמש בטקסטורות שונות להמחשה (למשל אפר מקן של פניקס) ובמפות ואיורים חזותיים מרשימים במיוחד... אפשר ללמוד המון על המפלצות מהטקסטים המפורטים (יש אפילו לחשים וכשפים שימושיים למעוניינים), ואפשר גם להסתפק בדפדוף מענג בין האיורים שלגמרי מספקים את הסחורה כשלעצמם."